SK Úradný vestník Európskej únie C 45/21

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 45/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„NATIVE SHETLAND WOOL“

ES č.: UK-PDO-0005-0737-19.01.2009

CHZO ( ) CHOP ( X )

1. Názov:

„Native Shetland Wool“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 3.6. Vlna

3.2. Opis výrobku, na ktorý sa vzťahuje názov uvedený v bode 1:

Vlna „Native Shetland Wool“ musí pochádzať z čistokrvného plemena oviec Shetland, ktoré sa chová na ekologických jednotkách na Shetlandských ostrovoch v súlade s ekologickými normami. Hmotnosť rúna sa pohybuje od 1 do 2 kg. Farba rúna je rôzna počnúc bielou cez škálu prírodných odtieňov od čiernej cez hnedú až po sivú.

Ovce sa chovajú na kopcoch vo vymedzenej zemepisnej oblasti a strihajú sa v období od júla do augusta. Strihanie sa môže vykonávať mechanicky, ručne alebo prostredníctvom tzv. „rooing“ – vyšklbávaním prstami.

Fázy procesu, ktoré sa uskutočňujú v súlade s globálnou normou pre ekologický textil (Global Organic Textile Standard):

— čistenie– pranie vlny je prvým dôležitým krokom pri výrobe vysoko kvalitného výrobku. Vlna sa perie buď krátkym, alebo dlhým pracovným cyklom pri dôkladne regulovanej teplote, ktorá sa pohybuje medzi 20 a 25 °C.

— česanie a oddeľovanie– vlákna vlny sa potom češú a oddeľujú, aby sa jemné vlákna odlúčili od hrubých a aby sa odstránili akékoľvek rastlinné zvyšky, ako napríklad seno a semená.

— mykanie– mykací stroj je jadrom zariadenia na spracovanie vlákien. Zachytáva neusporiadanú masu a pretvára ju na súvislé vlákna, buď na vytvorenie plsti na výrobu plstených materiálov, alebo spájaním vlákien na vytvorenie tzv. predpriadze.

— spriadanie– systém spriadania pozostáva z dvoch častí: ťahanie a stáčanie predpriadze na výrobu priadze s rôznou hmotnosťou a rozličným počtom vrstiev. Priadza sa navinie na cievky, z ktorých sa potom môže motať do tvaru klbka alebo zvinúť do pradena.

— výroba plstených materiálov– stroj na výrobu plsti vyrobí z voľných vlákien kusy plstených tkanín. Príklop stroja nie je prichytený napevno, aby bolo možné použiť vlákna rôznej hrúbky. Použitím vibrácií a tlaku na vlhké vlákna pri ich pletení sa vyrobí plstená tkanina.

Medzi príslušné výrobky patrí priadza namotaná do tvaru klbka alebo zvinutá do pradena a plstené tkaniny.

Vlna má jedinečné charakteristické vlastnosti. Vyznačuje sa mäkkosťou, pevnosťou a pružnosťou a dobrými izolačnými vlastnosťami. Pre vlákna sú charakteristické vlasy dlhé niekoľko centimetrov (pesíky) plniace ochrannú funkciu a veľmi jemná podsada. Pesíky vlny sú priemerne 5 – 10 cm dlhé a ich priemer dosahuje zvyčajne 29,9 mikrónov.

Opis Priemerná dĺžka vlákna Priemer v mikrónoch (priemer vlákna vlny) Typ so zreteľom na dotyk Farba Hmotnosť Shetland biela 5 – 10 cm 29,9 mäkká a hebká biela 1 – 2 kg Shetland červeno-hnedá 5 – 10 cm 29,9 mäkká a hebká hnedá 1 – 2 kg Shetland svetlohnedá 5 – 10 cm 29,9 mäkká a hebká svetlohnedá 1 – 2 kg Shetland sivá 5 – 10 cm 29,9 mäkká a hebká sivá 1 – 2 kg Shetland čierna 5 – 10 cm 29,9 mäkká a hebká čierna 1 – 2 kg

Tento typ vlny je jedinečný na dotyk, a to pre jej mäkkosť, pevnosť a pružnosť. Pružnosť jej dodáva osobitý charakter kučeravosti, nariasený tvar (ktorý nie je taký hustý, ako napríklad pri vlne merino).

Medzi základné prírodné farby vlny Shetland patria biela, červeno-hnedá, svetlohnedá, tmavosivá a farba tzv. shetlandská čierna (tmavohnedá). Ovce plemena Shetland majú často na tele charakteristické prirodzené škvrny. V dôsledku toho môže mať jedno rúno rôzne prírodné odtiene farieb. Vlna Shetland je jedným z najmäkších dostupných druhov vlny. Možno ju spriadať a vrstviť do rôzne hrubej priadze určenej na tkanie alebo pletenie.

V tejto žiadosti sa vymedzuje vlna vyrobená na Shetlandských ostrovoch z pôvodného plemena ovce Shetland, čo sa odráža v názve, o ktorého ochranu sa žiada. Žiadatelia uznávajú, že organická vlna z plemena Shetland sa vyrába mimo vymedzenej oblasti.

3.3. Suroviny:

Vlna „Native Shetland Wool“ musí pochádzať z čistokrvných oviec plemena Shetland, ktoré sa chovajú na ekologických jednotkách na Shetlandských ostrovoch v súlade s ekologickými normami. Spracovaná vlna musí získať certifikát na základe globálnej normy pre ekologický textil (Global Organic Textile Standard).

3.4. Krmivo (len pri výrobkoch živočíšneho pôvodu):

neuplatňuje sa

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Vlna „Native Shetland Wool“ musí pochádzať z čistokrvných oviec plemena Shetland, ktoré sa chovajú v súlade s ekologickými normami na Shetlandských ostrovoch. Procesy výroby priadze sa tiež musia uskutočňovať na týchto ostrovoch. Patria medzi ne:

— čistenie,

— česanie,

— oddeľovanie,

— mykanie,

— spriadanie,

— výroba plsti.

Vyrobená priadza sa môže ďalej predávať na ostrovoch alebo mimo nich na ďalšie použitie komerčnými spracovateľmi alebo v domácnosti.

3.6. Osobitné pravidlá pri krájaní, strúhaní, balení atď.:

neuplatňuje sa

3.7. Osobitné pravidlá pri označovaní:

Okrem symbolu EÚ pre chránené označenie pôvodu sa na označení vlny „Native Shetland Wool“ môže uvádzať aj akýkoľvek iný symbol alebo logo vrátane tých, ktoré pochádzajú zo súkromných certifikačných schém a na použitie ktorých je tento výrobok oprávnený, pokiaľ tým nedôjde k zavádzaniu spotrebiteľov.

Zatiaľ čo názov „Native Shetland Wool“ bude chránený v súlade s platnými predpismi Únie, používanie pojmov ako „Shetland wool“ a „Shetland organic wool“, ktoré označujú výrobky pochádzajúce z oviec uvedeného plemena, ale nepochádzajúce z vymedzenej oblasti, nesmie byť v rozpore s podmienkami registrácie vlny „Native Shetland Wool“ CHOP.

4. Stručné vymedzenie zemepisnej oblasti:

Shetlandské ostrovy

5. Spojenie so zemepisnou oblasťou:

5.1. Špecifickosť zemepisnej oblasti:

Ovce plemena Shetland sa nachádzajú len na ekologických jednotkách na Shetlandoch. Shetlandské ostrovy majú veľmi drsné podnebie a vo všeobecnosti dosť neúrodnú pôdu. V tejto súvislosti sa ovce plemena Shetland za posledných 5 000 rokov vyvinuli tak, aby zvládali tieto osobité pomery. Toto špecifické podnebie a životné prostredie viedlo k vývinu plemena oviec, ktoré žije na neupravených kopcoch a ostrovoch. Ovce sa pasú na vresoviskách vnútorných, prímorských pastvín na pobreží a okolo pobrežia na mnohých malých ostrovoch.

5.2. Špecifickosť výrobku:

Jedinečná prírodná ovčia vlna sa vyznačuje mäkkosťou, pevnosťou a pružnosťou a dobrými izolačnými vlastnosťami. Jej vlákna pozostávajú z dlhých vlasov, ktoré majú ochrannú funkciu (odvádzajú vodu pri vysokých zrážkach), a veľmi jemných vnútorných vlasov s izolačnou funkciou, ktoré zvieratá chránia pred silnými mrazivými vetrami. Len veľmi málo druhov priadze vyrobenej zo 100 % z vlákien vlny má dané charakteristické vlastnosti, ktoré dosahujú takúto mäkkosť pri takejto ľahkosti priadze. Špeciálna kučeravosť nespracovaných vlákien vlny prispieva k charakteristickej pružnosti priadze.

Takýto špeciálny druh vlákna ja vyhľadávaný v rozličných oblastiach. Má výborné izolačné vlastnosti a pre schopnosť udržiavať teplo sa použil pri mnohých slávnych polárnych expedíciách a výpravách do Himalájí.

5.3. Príčinná súvislosť medzi zemepisnou oblasťou a špecifickou akosťou, povesťou alebo inou typickou vlastnosťou výrobku:

Ovce plemena Shetland sa už dlho cenia pre ich veľmi jemnú vlnu. Ich výskyt podmienil vznik dôležitého textilného priemyslu na Shetlandských ostrovoch. Vlna je, čo sa týka jemnosti, porovnateľná s vlnou oviec plemena Merino a jej hodnota sa už dlho uznáva. Kvalita a jedinečné vlastnosti vlny „Native Shetland Wool“ sú výsledkom prirodzeného vývinu pôvodného plemena, ktoré sa prispôsobilo zemepisným podmienkam typickým pre Shetlandské ostrovy.

Rúno, kosti a kože sa používali ako suroviny na výrobu mnohých predmetov potrebných na prežitie. Úlomky kostí a malé nástroje z obdobia od doby železnej až do 13. storočia, ktoré sa našli v tejto lokalite, potvrdzujú, že ovce sa na Shetlandoch chovali nepretržite. Osadníci z Nórska si v 9. storočí priniesli vlastné plemená oviec, aby si zaistili mlieko, mäso a vnútornosti na obživu. Počas spoločnej existencie v izolácii na Shetlandských ostrovoch sa všetky ovce vyvinuli na uznané ostrovné plemeno s názvom Shetland, známe ako zdroj vlny Shetland. V roku 1790 objavil nezvyčajné vlastnosti vlny Shetland zvyšok Škótska, keď sa jej vzorky dostali do Edinburghu a vyvolali nadšenie. V tomto období vzniklo združenie Society of British Wool (združenie britskej vlny) s cieľom zlepšiť normy chovu oviec a výroby vlny.

V dnešnej dobe zodpovedá množstvo prírodných farieb rúna a priadze z vlny Shetland súčasným trhovým požiadavkám na ekologickú priadzu bez použitia umelých farbív. Vlna Shetland má v súčasnosti pre svoje jedinečné vlastnosti veľmi stabilnú pozíciu na mnohých vývozných trhoch.

Odkaz na uverejnenie špecifikácie:

[článok 5 ods. 7 nariadenia (ES) č. 510/2006]

http://www.defra.gov.uk/foodfarm/food/industry/regional/foodname/products/documents/shetland-organic-wool.pdf

(1) Ú. v. EÚ L 93, 31.3.2006, s. 12.